‘‘बिहेव योरसेल्फ सर! दूर से बात कीजिए’’ रूबी ने उत्तर में नाराजगी थी। में गहरी साँस लेकर रह गया। न जाने किस खूसट ने उसकी प्रोग्रामिंग की थी। कमबख्त को छू भी लो तो...। और जवाब तो ऐसे देती थी कि सामने वाले का लाजवाब कर दे। चाय पीकर तरोताजा हो मैं फिर कंप्यूटर के पास आ गया और विनय बनाम मनोरमा केस की फाइल निकाल ली। इक्कीसवीं सदी की तुलना में आज मानव-मन और समाज बड़ा जटिल हो गया है। एक समाजशास्त्री होने के नाते ऐसी घटनाओं को जानने में मेरी रुचि रहती है जो समाज की दिशा और दशा का अध्ययन करने में महत्वपूर्ण सिद्ध होती हैं। विज्ञान और तकनीक ने मनुष्य के जीवन की सरलता और नियति में विश्वास जैसी धारणाओं पर कड़ा प्रहार किया है। अब मानव नियति को स्वीकार कर चुप नहीं बैठ जाता, वरन् उसे अपने पक्ष में मोड़ने का प्रयास करता है, भले ही इसका परिणाम शुभ हो अथवा अशुभ। विनय और मनोरमा का जीवन इसी का सटीक उदाहरण है। उगते सूर्य की किरणों जैसी रंगत वाली मनोरमा का सौंदर्य इतना मोहक था कि कवियों और लेखकों की सारी उपमाएँ उसके आगे मौन थीं। उनके व्यक्तित्व में ऐसा चुंबकीय आकर्षण था कि कोई उसके जादू से बच नहीं सकता था। विनय और मनोरमा का प्रेम-विवाह हुआ था। एक-दूसरे के प्रति ऐसा अटूट प्रेम, निष्ठा और समर्पण की भावना उनमें थी, जो विरले ही देखने को मिलती है। जैसे धूप के बिना सूरज और सूरज के बिना धूप की कल्पना नहीं की जा सकती वैसे ही वे एक दूसरे के बिना अपूर्ण थे। परंतु साथ जीने-मरने के वचन के बावजूद होनी ने कुछ और रच रखा था। विवाह के दो वर्ष बाद ही वह अशुभ घड़ी आ पहुँची। वर्षा का मौसम था। कई दिनों की वारिश के बाद उस दिन आसमान साफ हो गया था।